काल्यो फेर कूद पड्यो मेला मं, साइकल पंचर होसी के नहीं?
Rajasthan Congress Internal Infighting Latest Opinion. Follow Dainik Bhaskar [Opinion] For More Political Interesting News. सचिन पायलट बिना भविष्य का अंदाज़ा लगाए एक बार फिर मैदान में आ गए हैं। राजनीतिक रूप से वे सही हैं। उनकी छटपटाहट भी सही है,
सचिन पायलट बिना भविष्य का अंदाज़ा लगाए एक बार फिर मैदान में आ गए हैं। राजनीतिक रूप से वे सही हैं। उनकी छटपटाहट भी सही है,लेकिन राजनीतिक जीवन, नादानियों पर कोई इत्तिफ़ाक़ नहीं करता।
चुनाव सिर पर हैं और सचिन जी अपने पिता राजेश पायलट के स्वभाव के एकदम विपरीत जाकर खुलकर किसी के सामने आने की जुर्रत करते हैं तो इसका मतलब क्या है? दरअसल, यह एक राजनीतिक महत्वाकांक्षा की छटपटाहट हो सकती है लेकिन इसका परिणाम क्या हो सकता है, शायद इसके बारे में पायलट ख़ेमे ने ज़्यादा सोच- विचार नहीं किया! हालाँकि पिछली बार भी ऐसा ही हुआ था। वे मानेसर में कुछ विधायकों के साथ इकट्ठा थे और कोई बात नहीं बन पाई।
वे बग़ावती तेवर दिखा रहे थे, लेकिन उनके अपने समझे जाने वाले विधायकों ने उनके साथ धोखा कर दिया!
बहरहाल, बात यह है कि सचिन पायलट ने बाक़ायदा प्रेस कान्फ्रेंस करके सीधे अपनी ही पार्टी की सरकार यानी गहलोत सरकार पर आरोप लगाया है कि उसने वसुंधरा सरकार के दौरान हुए घोटालों की जाँच नहीं करवाई! पायलट ने यह भी कहा कि इससे लोगों में यह मेसेज जाएगा कि गहलोत और वसुंधरा मिले हुए हैं। यह बात एक तरह से गहलोत पर बड़ा आरोप है लेकिन सचिन पायलट, पार्टी आलाकमान को क्या बताना चाहते हैं?
क्या इस सब से गहलोत शक्तिशाली होंगे या सचिन की क़ीमत बढ़ने वाली है? कुल मिलाकर यह प्रेस कान्फ्रेंस करके पायलट ने गहलोत पर सीधा निशाना साधा है। लोगों का कहना है कि पायलट के इस कदम से कल को हनुमान बेनिवाल और जाने कौन - कौन उठकर गहलोत सरकार पर आक्रमण करने लगेंगे। विरोधियों को इस तरह के अवसर देने वाले को पार्टी हितैषी मानेगी या विरोधी, यह भविष्य बताएगा!
जहां तक भाजपा का सवाल है, वह गहलोत और पायलट के बीच के इस शीत युद्ध का फ़ायदा उठाना चाहती है। लगता है पायलट की इस प्रेस कान्फ्रेंस के पीछे भी भाजपा के वे लोग शामिल हैं, जो वसुंधरा राजे को चुनाव के इस पूरे खेल से बाहर करना चाहते हैं। ख़ैर जो भी हो, मैदानी हक़ीक़त यह कहती है कि वसुंधरा राजे को भाजपा ने इग्नोर किया तो राजस्थान में हर बार सत्ता बदलने का रिकॉर्ड हर हाल में टूट सकता है।
हर कोई जानता है कि लगभग 30 से 35 सीटों पर वसुंधरा राजे हराने- जिताने की कूबत रखती ही हैं। अगर ऐसा हुआ तो राजस्थान में कांग्रेस सरकार को रिपीट होने से कोई नहीं रोक सकता। जहां तक भाजपा का सवाल है, वहाँ मुख्यमंत्री पद के दावेदार कुकुरमुत्तों की तरह उग आए हैं, इनसे निपटना ही भाजपा की सफलता या विफलता तय करेगा!